钦定古今图书集成/理学汇编/学行典/第261卷 > 杜夷
## 钦定古今图书集成/理学汇编/学行典/第261卷 > 杜夷

按《晋书杜夷传》，“夷字行齐，庐江灊人也。世以儒学称，
为郡著姓。夷少而恬泊，操尚贞素，居甚贫窘，不营产
业，博览经籍，百家之书，算历图纬，靡不毕究。寓居汝
颍之间，十载足不出门。年四十馀，始还乡里，闭门教
授，生徒千人。惠帝时，三察孝廉，州命别驾。永嘉初，公
车征拜博士，太傅东海王越辟，并不就。怀帝诏王公”
举贤良方正，刺史王敦以贺循为贤良，夷为方正，乃
上疏曰：“臣闻有唐畴咨，元凯时登；汉武钦贤，俊彦响
应，故能允协时雍，敷崇盛化。伏见太孙舍人会稽贺
循、处士庐江杜夷，履道弥高，清操绝俗，思学融通，才
经王务。循宰二县，皆有名绩，备僚东宫，忠恪允著。夷
清虚冲淡，与俗异轨，考槃空谷，肥遁匿迹。盖经国之
良宝，聘命之所急。若得待诏公车，承对册问，必有忠
谠良谟，弘益政道矣。”敦于是逼夷赴洛，夷遁寿阳。镇
东将军周馥倾心礼接，引为参军。夷辞之以疾，馥知
不可屈，乃自诣夷，为起宅宇，供其医药。馥败，夷归旧
居，道遇兵寇。刺史刘陶告庐江郡曰：“昔魏文侯轼干
木之闾，齐相曹参尊崇盖公，皆所以优贤表德，敦励
末俗。征士杜君，德懋《行絜》，高尚其志，顷流离道路，闻
其顿踬。刺史忝任，不能崇饰有道，而使高蹈之士，有
此艰屯。今遣吏宣慰，郡可遣一吏，县五吏恒营恤之，
常以市租供给家人粮廪，勿令阙乏。”寻以边寇又移
渡江，王导遣吏周赡之。元帝谓丞相敦曰：“今大义颓
替，礼典无宗，朝廷滞义，莫能攸正，宜特立儒林祭酒
官以弘其事。处士杜夷，栖情遗远，确然绝俗，才学精
博，道行优备，其以夷为祭酒。”夷辞疾未尝朝会。帝常
欲诣夷，夷陈万乘之主，不宜往庶人之家。帝乃与夷
书曰：“吾与足下虽情在忘言，然虚心历载，正以足下
羸疾，故欲相省，宁论常仪也。”又除国子祭酒。建武中，
《令》曰：“国子祭酒杜夷，安贫乐道，静志衡门，日不暇给，
虽原宪无以加也。其赐谷二百斛。”皇太子三至夷第，
执经问义，夷虽逼时命，亦未尝朝谒。国有大政，恒就
夷谘访焉。明帝即位，夷自表请退。诏曰：“先王之道，将
坠于地，君下帷研思，今之刘、杨缙绅之徒，景仰轨训，
岂得高退，而朕靡所取则焉。”太宁元年卒，年六十，赠
大鸿胪，谥曰贞子。夷临终遗命子晏曰：“吾少不出身，
顷虽见羁录，冠舄之饰，未尝加体。其角巾素衣，敛以
时服。殡葬之事，务从简俭，亦不须苟取矫异也。”夷所
著《幽求子》二十篇行于世。晏仕至苍梧太守。夷兄弟
三人，兄崧，字行高，亦有志节。惠帝时，俗多浮伪，著《任
子春秋》以刺之。弟援，高平相。援子潜，右卫将军。